દુનિયામાં કેટલાય લોકોએ બીજાની તંદુરસ્તીની ચિંતા કરીને, પોતાના સમયના ભોગે ફક્ત પરોપકારાર્થે જ જાતજાતના ફિટનેસ મંત્રો પોતાની વાતો દ્વારા, વર્તન દ્વારા, પુસ્તકો દ્વારા અને શ્રવણ–દેખણ માધ્યમો દ્વારા પણ નિઃશુલ્ક વહેતા મૂક્યા. કેટલાકે એ મંત્રોને કમાણીનું સાધન બનાવીને લખલૂટ કમાણી પણ કરી. આ બધા જ નિઃશુલ્ક વહેતા ફિટનેસ મંત્રોમાં હું પણ દર વખતે મારા હાથ ઝબોળીને એ વાતે આશ્વાસન લઈ લઉ છું કે હાશ, હું પણ ફિટ છું. વખત આવ્યે હું પણ મારા હાડકાં વાંકા વાળી શકું છું. ચાલવા ઇચ્છું ત્યારે ચાલી શકું છું અને દાદર ચડવાનો વિચાર કર્યા પછી લિફ્ટમાં ચડી શકું છું. ખેર, કોઈ તો મંત્ર હશે ને મારી ફિટનેસનો? હા છે ને…વરસોથી મારો એક જ ફિટનેસ મંત્ર છે, ‘આવતી કાલે ચોક્કસ’. મેં એ મંત્ર બાબતે ક્યારેય કોઈ બાંધછોડ નથી કરી કે એ મંત્રનું પાલન કરવામાં ક્યારેય દિલચોરી નથી કરી.